pythainlp/thai-wiki-dataset-v4 huggingface dataset:
เขตหลงก่าง (เชินเจิ้น)

เขตหลงก่าง  เป็นหนึ่งในเก้าเขตของนครเชินเจิ้น มณฑลกวางตุ้ง ตั้งอยู่ทางตะวันออกเฉียงเหนือของเชินเจิ้น มีพื้นที่ เขตหลงก่างเป็นหนึ่งในเขตที่มีพื้นที่ใหญ่ที่สุดในมณฑลกวางตุ้ง เขตนี้มีประชากร 1,831,225 คน สำนักงานใหญ่ของหัวเว่ยตั้งอยู่ในเขตนี้
ประวัติศาสตร์.
หลงก่างก่อตั้งเป็นเขตเมื่อวันที่ 1 มกราคม ค.ศ. 1993 นักโบราณคดีค้นพบโบราณวัตถุซึ่งมีอายุเมื่อ 7,000 ปีก่อนที่เซี่ยนโถวหลิง  ภายในเขตหลงก่าง
ละมิยาอ์ ฮะญี บะชาร์

ละมิยาอ์ ฮะญี บะชาร์  เป็นนักเคลื่อนไหวด้านสิทธิมนุษยชนยาซีดี เธอได้รับรางวัลซาคารอฟร่วมกับนาดิยะฮ์ มุรอดใน ค.ศ. 2016
ประวัติ.
ฮะญี บะชาร์เกิดที่กูจู ใกล้เมืองซินญาร์ ประเทศอิรัก ในเดือนสิงหาคม ค.ศ. 2014 เธอถูกลักพาตัวจากหมู่บ้านพร้อมกับนาดิยะฮ์ มุรอดโดยรัฐอิสลามและถูกบังคับให้บริการทางเพศ เธอยังถูกบังคับให้ผลิตเสื้อพลีชีพด้วย
เธอหลบหนีในเดือนเมษายน ค.ศ. 2016 ด้วยความช่วยเหลือจากครอบครัวของเธอที่จ่ายเงินให้แก่ผู้ลักลอบขนสินค้าในท้องถิ่น และบาดเจ็บจากการโดนทุ่นระเบิด เธอได้รับการรักษาที่ประเทศเยอรมนี ในเดือนตุลาคม ค.ศ. 2016 เธอกับมุรอดร่วมกันรับรางวัลซาคารอฟ โดยพิธีจัดขึ้นในเดือนธันวาคม ค.ศ. 2016
Polypedates otilophus

Polypedates otilophus (หรือชื่อสามัญ ปาดหูตะไบ (file-eared tree frog), กบหูบอร์เนียว (Borneo eared frog), bony-headed flying frog) เป็นสปีชีส์ของกบในวงศ์ Rhacophoridae เป็นสัตว์เฉพาะถิ่นที่พบได้มากของบอร์เนียว และยังพบในบรูไน, อินโดนีเซีย, และมาเลเซีย มักอาศัยในที่ลุ่ม แต่บางครั้งก็พบได้ที่ระดับความสูง 1,100 ม. เหนือระดับน้ำทะเล สปีชีส์นี้มีสันขนาดใหญ่อยู่ด้านหลังตา เหนือหู ซึ่งเป็นที่มาของชื่อ
อนุกรมวิธาน.
"Polypedates pseudotilophus" จากเกาะสุมาตราและ (อาจรวมถึง) เกาะชวาถูกรวมไว้กับสปีชีส์นี้จนถึง ค.ศ. 2014
ลักษณะ.
เมื่อวัดจากปลายจมูกจนถึงรูก้น ตัวผู้มีความยาวได้ถึง 80 มม. และ 100 สำหรับตัวเมีย ลำตัวล่ำ ด้านบนสีเหลืองเลมอน มีลายตามยาวแคบ ๆ และที่น่องมีลายขวางสีดำ สามารถมองเห็นเยื่อแก้วหูได้ชัดเจน อีกทั้งมีสันกระดูกขอบหยักอยู่ด้านบน (ที่มาของ "หู") ปลายนิ้วขยายออกเป็นแผ่นกลมขนาดใหญ่ ที่นิ้วเท้าหลังจะเล็กกว่าของเท้าหน้า ระหว่างนิ้วเท้าหน้าผังผืดเจริญไม่ดี ส่วนเท้าหลังยังพอมีผังผืดบ้าง ลูกอ๊อดด้านบนของตัวมีสีเขียวอมเหลือง ด้านล่างสีขาว โดยจะมีลายตามยาวดังในตัวเต็มวัยเสร็จสิ้นก่อนการเปลี่ยนแปลงรูปร่าง ลูกอ๊อดตัวที่ใหญ่ที่สุดมีความยาว 60 มม.
ถิ่นที่อยู่และการอนุรักษ์.
"Polypedates otilophus"มักอาศัยในถิ่นที่อยู่ทุติยภูมิ (secondary habitat), ตามขอบของป่าปฐมภูมิ, และตามหมู่บ้าน พบได้ง่ายตามหนองน้ำที่เหมาะสมต่อการผสมพันธ์ ที่ซึ่งตัวเต็มวัยจะเกาะอยู่ตามต้นไม้ 1–4 ม. เหนือพื้นดิน ไอยูซีเอ็นไม่จัด "Polypedates otilophus" เป็นสปีชีส์ที่ถูกคุกคาม
เมืองของประเทศจีน

เมื่อกล่าวถึงการแบ่งเขตทางการเมืองของประเทศจีน เมือง หรือ เจิ้น  หรือภาษาอังกฤษใช้คำว่า "town" ซึ่งเป็นการแปลแบบมาตรฐานจากตัวอักษรภาษาจีน ในการจัดประเภทตามรัฐธรรมนูญแห่งสาธารณรัฐประชาชนจีน "เมือง" เป็นหน่วยการปกครองระดับที่สาม เช่นเดียวกับ "ตำบล"  และ "แขวง"  โดยทั่วไปแล้ว ตำบลจะมีประชากรน้อยกว่าและเป็นพื้นที่ที่ห่างไกลกว่าเมือง
ในทำนองเดียวกันกับหน่วยการปกครองระดับที่สูงกว่า อาณาเขตของเมืองมักจะมีทั้งพื้นที่ที่เป็นตัวเมือง (เมืองเล็ก ๆ ที่มีประชากรจำนวนประมาณ 10,000 คน) และพื้นที่ที่เป็นชนบท อันประกอบไปด้วย "หมู่บ้าน" (#เปลี่ยนทาง , หรือ #เปลี่ยนทาง)
การใช้คำว่า "เจิ้น" ในไต้หวัน.
ในการแปลเป็นภาษาอังกฤษอย่างเป็นทางการที่นำมาใช้ในสาธารณรัฐจีนนั้น แตกต่างจากของสาธารณรัฐประชาชนจีน โดยทั้งตัวอักษร "  และ "  จะแปลเป็น "township" ทั้งหมด และใช้คำขยายเพื่อแยกความแตกต่าง โดยเมืองจะแปลเป็น "urban township" และตำบลจะแปลเป็น "rural township"
สิบสองจุไทย

สิบสองจุไทย, สิบสองจุไท หรือ สิบสองเจ้าไท (หรือ ; #เปลี่ยนทาง ; ไทดำ: "สหพันธรัฐไท") เป็นสมาพันธรัฐของชาวไทดำ, ไทขาว และไทแดงในเขตภูเขาทางตะวันตกเฉียงเหนือของเวียดนามในปัจจุบันที่สืบต้นกำเนิดไปถึงคริสต์ศตวรรษที่ 17
บริเวณนี้กลายเป็นเขตปกครองตนเองในรัฐในอารักขาตังเกี๋ยของฝรั่งเศส และจากนั้นใน ค.ศ. 1889 ก็เป็นส่วนหนึ่งของอินโดจีนของฝรั่งเศส ใน ค.ศ. 1948 ช่วงสงครามอินโดจีนครั้งที่หนึ่ง บริเวณนี้เปลี่ยนรูปเป็นสหพันธรัฐไท  ที่ยอมรับเป็นเขตปกครองตนเองของสหภาพฝรั่งเศส ใน ค.ศ. 1950 บริเวณนี้กลายเป็นที่ดินหลวงของจักรวรรดิบ๋าว ดั่ยแห่งเวียดนาม โดยไม่รวมเข้ากับรัฐเวียดนาม บริเวณนี้ถูกยุบหลังมีการลงนามในการประชุมเจนีวาเมื่อ ค.ศ. 1954
ปัจจุบันพื้นที่แห่งนี้คือ จังหวัดเดียนเบียน จังหวัดลายเจิว และจังหวัดเซินลา ประเทศเวียดนาม
ชื่อ.
คำว่า "สิบสอง" เป็นคำในกลุ่มภาษาไทสำหรับเลขสิบสอง เช่นเลขสิบสองของไทย (12, ๑๒, สิบสอง) ตัวเลขสิบสองยังพบในสถานที่อย่างสิบสองปันนา (เขตปกครองตนเองชนชาติไท สิบสองปันนา) ในประเทศจีน ส่วน "เจ้า" หมายถึงดินแดน (คล้ายกับอักษรจีน-เวียดนามว่า 州 และไม่ควรสับสนกับคำที่มีเสียงคล้ายกันในภาษาไทย (เจ้า)) และไต๋ (ไท, จีน 傣)
นกกระจอกเทศเอเชีย

นกกระจอกเทศเอเชีย (ชื่อวิทยาศาสตร์: "Struthio asiaticus") เป็นสปีชีส์หนึ่งที่สูญพันธุ์แล้วของนกกระจอกเทศ ซึ่งมีถิ่นอาศัยตั้งแต่โมร็อกโก, ตะวันออกกลางจนถึงจีน, และมองโกเลีย ซากดึกดำบรรพ์บ่งบอกว่านกชนิดนี้อยู่ในสมัยไพลโอซีนไปจนถึงช่วงต้นสมัยโฮโลซีน (3.6 MYA - 8,000 cal yr BP) ลูกปัดทำจากเปลือกไข่ที่เจอในแหล่งขุดค้นทางโบราณคดีในอินเดีย ซึ่งมีอายุมากกว่า 25,000 ปี พบว่ามีร่องรอยของดีเอ็นเอนกกระจอกเทศ และเมื่อวิเคราะห์ลำดับเบส พบว่านกสปีชีส์นี้จัดอยู่ในสกุล "Struthio"
นกกระจอกเทศเอเชียเคยมีอยู่อย่างแพร่หลายในเอเชีย นอกจากนี้ยังเคยอาศัยอยู่ทางตอนเหนือของอนุทวีปอินเดียและทางใต้ของไซบีเรีย สำหรับในจีน เป็นที่ทราบว่านกกระจอกเทศเอเชียสูญพันธุ์ที่จุดสิ้นสุดหรือไม่นานนักหลังสิ้นสุดยุคน้ำแข็ง
เชิงอรรถ.
<templatestyles src="Reflist/styles.css" />
นกกระสาเบนนู

นกกระสาเบนนู (ชื่อวิทยาศาสตร์: "Ardea bennuides") เป็นนกกระสาขนาดใหญ่ที่สูญพันธุ์แล้วจากพื้นที่ที่ปัจจุบันคือสหรัฐอาหรับเอมิเรตส์ ซากของนกกระสาชนิดนี้มีอายุประมาณ 2700–1800 ปีก่อนสากลศักราช (before common era) ซึ่งตรงกับสมัยอุมม์ อัล-นาร์ เชื่อกันว่านกกระสานี้เป็นแรงบันดาลใจให้กับเทพเบนนูในเทวตำนานของอียิปต์ และเป็นที่มาของชื่อวิทยาศาสตร์ 
นกชนิดนี้มีขนาดใหญ่ เมื่ออาศัยซากที่พบ เป็นไปได้ว่ามีความสูงประมาณ 2 ม. และมีความกว้างเมื่อกางปีกถึง 2.7 ม. ซึ่งมีจะมีขนาดใหญ่กว่านกกระสาโกโลแอธ ซึ่งเป็นสปีชีส์นกกระสาขนาดใหญ่ที่สุดที่ยังมีชีวิตอยู่
โกตบอบอด

โกตบอบอด  เป็นเมืองและเมืองหลักในอำเภอโคร์ดียอน เทศมณฑลแจฮ์โรม จังหวัดฟอร์ส ประเทศอิหร่าน จากสำมะโน พ.ศ. 2549 เมืองนี้มีประชากร 7,476 คนใน 2,250 ครัวเรือน
อำเภอโคร์ดียอน

อำเภอโคร์ดียอน  เป็นอำเภอในเทศมณฑลแจฮ์โรม จังหวัดฟอร์ส ประเทศอิหร่าน จากสำมะโน พ.ศ. 2549 อำเภอนี้มีประชากร 14,025 คนใน 3,391 ครัวเรือน อำเภอนี้มีเมืองเพียงเมืองเดียวคือโกตบอบอด และมีตำบลอยู่ 2 ตำบลคือตำบลแอแลวีเยและตำบลโกตบอบอด
แรดขนยาวทิเบต

แรดขนยาวทิเบต (ชื่อวิทยาศาสตร์: "Coelodonta thibetana") เป็นสปีชีส์ที่สูญพันธุ์แล้วในสกุล Coelodonta เป็นสัตว์พื้นถิ่นของหิมาลัยตะวันตก มีชีวิตอยู่ในตอนกลางของสมัยไพลโอซีน "C. thibetana" เป็นที่ทราบจากตัวอย่างต้นแบบแรก รหัส IVPP V15908 ซึ่งเป็นกะโหลกสมบูรณ์บางส่วนอันประกอบด้วยขากรรไกรล่างไม่สมบูรณ์ แต่ยังมีชุดฟันอยู่ครบ แรดชนิดนี้ถูกตั้งชื่อโดย Tao Deng, Xiaoming Wang, Mikael Fortelius, Qiang Li, Yang Wang, Zhijie J. Tseng, Gary T. Takeuchi, Joel E. Saylor, Laura K. Säilä and Guangpu Xie ใน ค.ศ. 2011
วิวัฒนาการชาติพันธุ์.
ผู้ศึกษาได้ทำการวิเคราะห์วิวัฒนาการชาติพันธ์ของแรดห้าชนิดที่ยังมีชีวิตอยู่ และสิบสามชนิดที่สูญพันธุ์แล้ว และจัดทำคลาโดแกรมด้านล่าง โดยจัดให้ "C. thibetana" อยู่ในตำแหน่งฐาน (basal position) ของสกุลมันเอง
ตำบลแรฮ์แมทอบอด (จังหวัดฟอร์ส)

แรฮ์แมทอบอด  เป็นตำบลในอำเภอแซร์ฆอน เทศมณฑลชีรอซ จังหวัดฟอร์ส ประเทศอิหร่าน แบ่งออกเป็น 12 หมู่บ้าน จากสำมะโน พ.ศ. 2549 ตำบลนี้มีประชากร 6,597 คนใน 1,686 ครัวเรือน
ตำบลแซร์ฆอน

แซร์ฆอน  เป็นตำบลในอำเภอแซร์ฆอน เทศมณฑลชีรอซ จังหวัดฟอร์ส ประเทศอิหร่าน แบ่งออกเป็น 12 หมู่บ้าน จากสำมะโน พ.ศ. 2549 ตำบลนี้มีประชากร 6,154 คนใน 1,464 ครัวเรือน
มาร์โกส อากุญญา

มาร์โกส ฮาบิเอร์ อากุญญา (เกิด 28 ตุลาคม ค.ศ. 1991) เป็นนักฟุตบอลชาวอาร์เจนตินา ปัจจุบันเล่นในตำแหน่งแบ็กซ้ายให้กับเซบิยาและทีมชาติอาร์เจนตินา
สโมสรอาชีพ.
เริ่มต้นอาชีพ.
อากุญญาเริ่มต้นอาชีพนักฟุตบอลให้กับดอนโบสโกที่บ้านเกิดของเขาโดยลงเล่นในตำแหน่งวิงแบ็กซ้าย 4 ปีถัดมาเขาได้ร่วมทีมเฟร์โรการ์ริลโอเอสเต โดยหลังจากเล่นให้กับทีมสำรองหลายฤดูกาล เขาจึงได้รับการเลื่อนให้ไปเล่นทีมชุดใหญ่ อากุญญาลงเล่นให้กับเฟร์โรการ์ริลโอเอสเต 117 นัด ทำได้ 5 ประตู
ราซินกลุบ.
วันที่ 18 กรกฎาคม 2014 อากุญญาย้ายไปร่วมทีมราซินกลุบโดยมีค่าตัว 4,900,000 เปโซ จากนั้นในวันที่ 27 กรกฎาคมปีเดียวกัน เขาลงเล่นนัดแรกให้กับทีมในรอบแพ้คัดออกของโกปาอาร์เฆนตินา ฤดูกาล 2013–14 ที่พบกับซันมาร์ตินเดซันฮวน โดยเขาเป็นคนทำประตูทำให้ทีมชนะ 1–0 และในปีเดียวกันเขาเป็นส่วนหนึ่งของในการชนะเลิศปริเมราดิบิซิออน ฤดูกาล 2014
สปอร์ติงลิสบอน.
ในวันที่ 12 มิถุนายน 2017 บิกตอร์ บลังโก ประธานสโมสรราซินได้ยินยันว่าอากุญญาจะย้ายไปร่วมทีมสปอร์ติงลิสบอน หลังการย้ายเขาลงเล่นนัดแรกในนัดที่ชนะอาวึช 2–0 จากนั้นในวันที่ 15 พฤษภาคม 2018 อากุญญาพร้อมทั้งเพื่อนร่วมทีมหลายคนรวมไปถึงผู้ฝึกสอนได้รับบาดเจ็บจากการบุกเข้าโจมตีของแฟนบอลจำนวน 50 คนที่สนามซ้อม หลังจากทีมจบฤดูกาลด้วยอันดับที่ 3 ในลีกและพลาดการไปเล่นในยูฟ่าแชมเปียนส์ลีกรอบคัดเลือก
เซบิยา.
วันที่ 14 กันยายน 2020 อากุญญาย้ายไปร่วมทีมเซบิยาโดยเซ็นสัญญาเป็นเวลา 4 ปี และหลังจากนั้นในวันที่ 4 เมษายน 2021 เขาทำประตูแรกให้กับทีมในนัดที่ชนะอัตเลติโกมาดริด 1–0
การเล่นทีมชาติ.
วันที่ 15 พฤศจิกายน 2016 อากุญญาลงเล่นให้กับทีมชาติอาร์เจนตินานัดแรกในฟุตบอลโลก 2018 รอบคัดเลือกที่พบกับโคลอมเบีย และในเดือนพฤษภาคม 2018 เขามีชื่อเป็น 35 คนสุดท้ายเพื่อไปแข่งในฟุตบอลโลก 2018 ที่ประเทศรัสเซีย
 "ณ วันที่ 7 พฤศจิกายน 2021"
 "ณ วันที่ 14 ตุลาคม 2021"
เกียรติประวัติ.
สโมสร.
ราซินกลุบ
สปอร์ติงลิสบอน
ทีมชาติ.
อาร์เจนตินา
กระทรวงศึกษาธิการ (อัฟกานิสถาน)

กระทรวงศึกษาธิการอัฟกานิสถาน  เป็นกระทรวงในประเทศอัฟกานิสถาน มีหน้าที่กำหนดนโยบาย การบริหารจัดการองค์กรในสังกัด และการกำกับดูแลการศึกษาในประเทศอัฟกานิสถาน ตึกบัญชาการตั้งอยู่ในกรุงคาบูล รัฐมนตรีว่าการกระทรวงศึกษาธิการคนปัจจุบัน คือ นูร์รูลาห์ มูเนีย กระทรวงศึกษาธิการจัดทำรายงานประจำครึ่งปีเพื่อแจ้งให้สาธารณชนทราบถึงความก้าวหน้าของภาคการศึกษาในประเทศอัฟกานิสถาน
จารึกเตอลากาบาตู

จารึกเตอลากาบาตู  เป็นจารึกสมัยอาณาจักรศรีวิชัยซึ่งถูกพบที่นครปาเล็มบัง จังหวัดสุมาตราใต้ ประเทศอินโดนีเซีย ในช่วงคริสต์ศตวรรษ 1950 และจัดแสดงที่พิพิธภัณฑสถานแห่งประเทศอินโดนีเซียในกรุงจาการ์ตา ตัวจารึกทำจากหินแอนดีไซต์ขนาดกว้าง 148 เซนติเมตร และสูง 118 เซนติเมตร ด้านบนประกอบด้วยหัวนาคเจ็ดหัว ด้านล่างมีร่องน้ำซึ่งสันนิษฐานว่าเป็นร่องให้น้ำที่เทรดลงบนตัวหินไหลลงมาระหว่างประกอบพิธี จารึกเขียนเป็นภาษามลายูเก่าด้วยอักษรปัลลวะ
เนื้อหาและการตีความ.
เนื้อหาในจารึกเตอลากาบาตูค่อนข้างยาวและมีหลายบรรทัด แต่ตัวอักษรที่ปรากฏบนจารึกหลายตัวสึกกร่อนและอ่านได้ยาก ซึ่งสันนิษฐานว่ามาจากการใช้งานในพิธีซึ่งคล้ายกับพระราชพิธีถือน้ำพระพิพัฒน์สัตยาดังระบุในจารึก อย่างไรก็ตาม เนื้อหาบางส่วนที่ยังสามารถอ่านและตีความได้จากบรรทัดที่ 3 ถึง 5 ถอดความได้ดังนี้
"...kamu vanyakmamu, rājaputra, prostara, bhūpati, senāpati, nāyaka, pratyaya, hāji pratyaya, dandanayaka, ...murddhaka,tuhā an vatak, vuruh, addhyāksi nījavarna, vāsīkarana, kumaramatya, cātabhata, adhikarana, karmma..., kāyastha, sthāpaka, puhāvam, vaniyāga, pratisara, kamu marsī hāji, hulun hāji, wanyakmamu urang, niwunuh sumpah dari mangmang kamu kadaci tida bhakti di aku”..."
ซึ่งแปลได้ว่า
"...พวกเจ้าทั้งหลาย ราชบุตรก็ดี องคมนตรีก็ดี เจ้าผู้ครองนครก็ดี เสนาบดีก็ดี ผู้นำชุมชนก็ดี ขุนนางก็ดี อุปราชก็ดี ผู้พิพากษาก็ดี [... murddhaka] หัวหน้าคนงานก็ดี คนงานก็ดี หัวหน้าคนงานชั้นผู้น้อยก็ดี ช่างทำอาวุธก็ดี อำมาตย์ชั้นผู้น้อยก็ดี ทหารก็ดี ข้าราชการก็ดี [karmma ...] เจ้าหน้าที่ปกครองท้องถิ่นก็ดี สถาปนิกก็ดี นายเรือก็ดี พ่อค้าวานิชก็ดี บ่าวไพร่แลทาสขององค์กษัตริย์ก็ดี พวกเจ้าจักต้องตายด้วยฤทธิ์คำสาบานของเจ้าหากคิดคดทรยศต่อข้า"
ในงานเขียนของเย. เค. กัสปาริส  นักวิชาการด้านทวีปเอเชียชาวดัตช์ระบุว่าอาชีพที่ระบุในจารึกนี้ถูกมองว่ามีโอกาสก่อกบฏต่อเจ้าผู้ครองอาณาจักรศรีวิชัย เพื่อป้องกันมิให้เกิดการกบฏ เจ้าผู้ครองอาณาจักรจึงดำริว่าการบังคับให้อาชีพเหล่านี้สาบานตนแสดงความจงรักภักดีโดยใช้คำสาป
จารึกฉบับนี้ยังเป็นหลักฐานที่เก่าแก่ที่สุดชิ้นหนึ่งที่ไล่เรียงรายชื่อตำแหน่งและอาชีพที่สำคัญ นักประวัติศาสตร์บางคนเชื่อว่าเนื่องจากรายชื่ออาชีพค่อนข้างซับซ้อนและละเอียด จารึกฉบับนี้น่าจะอยู่เฉพาะในเมืองหลวงเท่านั้น และลงความเห็นว่าศาลหลวงของอาณาจักรศรีวิชัยน่าจะตั้งอยู่ในปาเล็มบัง อย่างไรก็ตาม นักประวัติศาสตร์บางคนลงความเห็นว่าจารึกคำสาปนี้ไม่น่าจะอยู่ในศาลหลวง เนื่องจากจารึกฉบับนี้มีคำสาปสำหรับผู้ที่ก่อกำเริบต่อ "เกอดาตูอัน" หรือเจ้าผู้ครองนครอยู่ด้วย
บารอเนสตูปูตูปู วาเออา

ตูโปอูตาปูกีโอปูโลตู ตูปูตูปู วาเออา, เดอะออนนะระเบิล บารอเนส ตูปูตูปู โอปูโลตู วาเออาแห่งโฮอูมา หรือเดิม มาอาฟูโอตูกูอีอาลาฮี  เกิดเมื่อวันที่ 14 ตุลาคม ค.ศ. 1928 ณ ประเทศตองงา เป็นบุตรีคนโตในโซซาเอีย เลาซีอี ซึ่งเป็นมาอะฟูโอตูกูอีเอาลาฮีที่ 7 และภรรยาชองเขา อะเนากี เฮซีนา มาฟีเลโอ เธอสมรสกับบารอนวาเออา อดีตนายกรัฐมนตรีตองงา มีบุตร 7 คน 1 ในนั้นคือ สมเด็จพระราชินีนานาซีเปาอู ตูกูอาโฮ สมเด็จพระบรมราชินีในสมเด็จพระราชาธิบดีตูโปอูที่ 6 และเป็นพระอัยยิกา (ยาย) ใน เจ้าชายตูโปอูโตอา อูลูกาลาลา
บารอเนสตูปูตูปู วาเออา ถึงแก่กรรมลงเมื่อวันที่ 29 กรกฎาคม ค.ศ. 2021 สิริอายุ 92 ปี
วีเมนเอมพาวเวอร์เมนต์ลีก

วีเมนเอมพาวเวอร์เมนต์ลีก (; โรมาจิ: "Nihon joshi sakkā rīgu") หรือเรียกอย่างย่อว่าวีลีก (; โรมาจิ: "Wī rīgu") หรือ โยกิโบ วีลีก  ตามชื่อผู้สนับสนุน เป็นลีกฟุตบอลหญิงระดับสูงสุดในประเทศญี่ปุ่น เริ่มแข่งขันฤดูกาล 2021–22 เป็นฤดูกาลแรก ซึ่งเป็นการแข่งขันฟุตบอลหญิงระดับอาชีพอย่างเต็มรูปแบบครั้งแรกในประเทศญี่ปุ่น
ประวัติ.
เมื่อวันที่ 3 มิถุนายน ค.ศ. 2020 สมาคมฟุตบอลญี่ปุ่น (เจเอฟเอ) ประกาศว่าจะตั้งวีลีกให้เป็นลีกฟุตบอลหญิงระดับอาชีพ ในขณะที่นาเดชิโกะลีกเดิมซึ่งเป็นลีกระดับกึ่งอาชีพจะลดระดับลงไปเป็นลีกระดับสองในฤดูกาล 2021–22 โดยมีคิกูโกะ โอกาจิมะ อดีตนักฟุตบอลหญิงทีมชาติญี่ปุ่นซึ่งประกอบธุรกิจในสหรัฐเป็นประธานวีลีกคนแรก
สโมสรจำนวน 17 สโมสรสมัครเข้าแข่งขันวีลีกฤดูกาลแรก โดยวีลีกจะคัดเลือก 8–10 สโมสรเข้าแข่งขันในฤดูกาลแรก ผลการคัดเลือกประกาศเมื่อวันที่ 15 ตุลาคม ค.ศ. 2020 โดยมีสโมสรเข้าแข่งขันฤดูกาลแรกจำนวน 11 สโมสร โดย 7 สโมสรในจำนวนนี้เป็นสโมสรสมทบของสโมสรในเจลีก
รูปแบบการแข่งขัน.
วีลีก ฤดูกาล 2021–22 จะจัดให้ทั้ง 11 ทีมแข่งขันแบบพบกันหมดและเหย้า-เยือน และจะแข่งขันในช่วงฤดูหนาวในลักษณะเดียวกับลีกฟุตบอลในยุโรป ไม่มีการตกชั้นจากวีลีกลงไปยังนาเดชิโกะลีก อย่างไรก็ตาม สโมสรจากนาเดชิโกะลีกอาจจะเลื่อนชั้นขึ้นไปยังวีลีกในช่วงฤดูกาลแรก ๆ ได้เพื่อให้จำนวนสโมสรครบตามต้องการ
แต่ละสโมสรต้องมีผู้เล่นอย่างน้อย 5 คนที่ทำสัญญาเป็นนักฟุตบอลอาชีพโดยไม่จำกัดเงินเดือน นอกจากนี้วีลีกยังเปิดโอกาสให้ผู้เล่นต่างชาติเข้าแข่งขันได้ เจเอฟเอจะสนับสนุนเงินเดือนสำหรับผู้เล่นจากชาติอาเซียน ในขณะที่วีลีกจะสนับสนุนเงินเดือนสำหรับผู้เล่นจากชาติอื่น วีลีกพยายามดึงดูดผู้เล่นจากทีมชาติหญิงที่ทำผลงานได้ดีเช่นฝรั่งเศส เยอรมนี เนเธอร์แลนด์ และสหรัฐ และยังสนับสนุนค่าใช้จ่ายอื่น ๆ ที่จำเป็น เช่น ล่ามแปลภาษา เป็นต้น
สโมสร.
ฤดูกาล 2021–22.
สโมสร 11 สโมสรที่เข้าแข่งขันในฤดูกาล 2021–22 ซึ่งเป็นฤดูกาลแรกได้แก่
ไก่ขอทาน

ไก่ขอทาน หรือ เจี้ยวฮว่าจี  เป็นอาหารจีนชนิดหนึ่งประเภทไก่ยัดไส้ ถูกห่อหุ้มด้วยดินเหนียวและใบบัว(หรือจะใช้ใบตองหรือใบไผ่แทนก็ได้) และอบอย่างช้าโดยใช้ไฟอ่อน ๆ การตระเตรียมส่วนเดียวอาจใช้เวลานานถึงหกชั่วโมง แม้ว่าอาหารจานนี้จะถูกปรุงด้วยดินเหนียวแบบดั้งเดิม แต่สูตรอาหารก็ถูกวิวัฒนาการขึ้น เพื่อความสะดวกและความปลอดภัย ซึ่งมักจะอบด้วยแป้งโด ถุงอบความร้อน หม้ออบเซรามิก หรือเตาอบลมร้อน
ต้นกำเนิด.
ไก่ขอทานเป็นอาหารยอดนิยมมากในประเทศจีน โดยมีหลายภูมิภาคที่อ้างว่ามาจากของตนเอง ผู้เชี่ยวชาญส่วนใหญ่ยอมรับว่าอาหารนี้มีต้นกำเนิดจากหางโจว
หุยกัวโร่ว

หุยกัวโร่ว หรือ เนื้อหมูผัดซ้ำ  เป็นอาหารจีนจากเสฉวน ส่วนผสมของอาหารจานนี้ประกอบไปด้วยเนื้อหมูที่ถูกนำไปเคี่ยวต้ม หั่นเป็นชื้น ๆ และนำไปผัด โดยปกติจะผัดด้วยผักต่าง ๆ เช่น ผักกาด พริกหยวน หัวหอมหรือต้นหอม และซอสซึ่งอาจจะรวมไปถึงเหล้าจีนซึ่งมาจากเช่าซิง ซอสฮอยซิน ซีอิ๊ว น้ำตาล ขิง พริกขี้หนู และซอสเถียนเมี่ยน
อาหารจานนี้มักมีความเกี่ยวข้องกับหยานเจียนโร่ว  ซึ่งมีรสชาติค่อนข้างจะดูคล้ายกันกับฮุ่ยกั๋วโร่ว แต่ด้วยขั้นตอนการปรุงอาหารที่ต่างกันออกไป
ออคโทพาร์ทแทรเวเลอร์

ออคโทพาร์ทแทรเวเลอร์  เป็นวิดีโอเกมแนวเล่นตามบทบาท พัฒนาและจัดจำหน่ายโดยสแควร์เอนิกซ์ ตัวเกมวางจำหน่ายบนนินเท็นโด สวิตช์ ในเดือนกรกฎาคม 2018 สำหรับไมโครซอฟท์ วินโดวส์ ในเดือนมิถุนายน 2019 สำหรับสตาเดีย ในเดือนเมษายน 2020 สำหรับเอกซ์บอกซ์วัน ในเดือนมีนาคม 2021 และสำหรับเพลย์สเตชัน 4 และ เพลย์สเตชัน 5 ในเดือนมิถุนายน 2024 ตัวเกมทำยอดขายมากกว่า 2.5 ล้านชุดทั่วโลกภายในเดือนกุมภาพันธ์ 2021 และได้รับกระแสเชิงบวกจากนักวิจารณ์ โดยจุดที่ถูกชมเชยมากที่สุดคือกราฟิกและรูปแบบศิลปะ ตัวเกมยังมีเกมภาคก่อนในชื่อ "" เปิดตัวสำหรับ Android และ iOS วางจำหน่ายในปี 2020 ในญี่ปุ่น ตามมาด้วยการเปิดตัวทั่วโลกในปี 2022 ส่วนภาคต่อ "ออคโทพาร์ทแทรเวเลอร์ II" มีกำหนดวางจำหน่ายทั่วโลกสำหรับ นินเท็นโด สวิตช์, เพลย์สเตชัน 4, เพลย์สเตชัน 5 และ วินโดวส์ ในวันที่ 24 กุมภาพันธ์ 2023
การพัฒนาและวางจำหน่าย.
โปรเจ็กต์นี้เริ่มต้นโดยโปรดิวเซอร์ Masashi Takahashi และ Tomoya Asano ซึ่งก่อนหน้านี้เป็นหัวหน้าผู้พัฒนาเกม "Bravely Default" และ "" บนเครื่องนินเท็นโด 3ดีเอส บริษัท Acquire ได้รับเลือกให้เป็นหุ้นส่วนในการพัฒนาเกมโดยอิงจากงานก่อนหน้านี้ของพวกเขาในชุดเกม "What Did I Do to Deserve This, My Lord?" ในระหว่างขั้นตอนการพัฒนา ตัวเลือกกราฟิกต่าง ๆ เช่น ความลึก ความละเอียด ความอิ่มตัว ตลอดจนคุณลักษณะอื่น ๆ เช่น น้ำควรเป็นพิกเซลหรือเหมือนจริงในภาพถ่าย จะถูกนำมาพิจารณาเพื่อให้รูปลักษณ์ "ความละเอียดสูง-สองมิติ" สมบูรณ์แบบ ตัวละครหลักทั้งแปดตัว ชายสี่คนและหญิงสี่คน ได้รับเลือกให้มีความหลากหลายในปาร์ตี้ ตัวละครทั้งหมดมีคลาสที่แตกต่างกัน และการออกแบบตัวละคร เช่นเดียวกับคำสั่งแบบฟีลด์ คอมมานด์ ขึ้นอยู่กับอาชีพที่แตกต่างกันในยุโรปสมัยกลาง
"ออคโทพาร์ทแทรเวเลอร์" ได้รับการประกาศเปิดตัวในวันที่ 13 มกราคม 2017 ภายใต้ชื่อ "'โปรเจ็กต์ออคโทพาร์ทแทรเวเลอร์" เดโมแรกของเกมถูกปล่อยบนนินเท็นโดอีช็อปในวันที่ 13 กันยายน 2017 โดยสำหรับเดโม Olberic และ Primrose ได้รับเลือกให้เป็นตัวเอกเนื่องจากเรื่องราวของพวกเขาเริ่มต้นในที่ที่คล้ายคลึงกัน และนักพัฒนาต้องการให้ผู้คนสามารถรับตัวละครอื่นหลังจากที่เอาชนะเรื่องราวได้ เดโมตัวที่สองถูกปล่อยในวันที่ 14 มิถุนายน 2018 โดยรวมการปรับแต่งและการปรับปรุงต่าง ๆ ที่รวบรวมจากการสำรวจผู้เล่น พร้อมด้วยตัวละครที่เล่นได้ทั้งหมดแปดตัวและยังสามารถถ่ายโอนข้อมูลและเซฟเกมไปยังเกมตัวเต็มได้ เดโมตัวที่สองประกอบด้วยแชปเตอร์แรกของเนื้อเรื่องของตัวละครแต่ละตัว โดยบางพื้นที่ถูกปิดกั้นไม่ให้ผู้เล่นเข้าถึง และยังมีเวลาเล่นจำกัดเพียงสามชั่วโมง ตัวเกมวางจำหน่ายทั่วโลกในวันที่ 13 กรกฎาคม 2018 โดยตัวเกมแบบสเปเชียลอีดีชันที่มีเพลงประกอบเกม แบบจำลองสกุลเงินในเกม หนังสือป๊อปอัป และแผนที่จำลองของ Orsterra ก็ออกวางจำหน่ายในวันเดียวกัน
ตัวเกมวางจำหน่ายสำหรับไมโครซอฟท์ วินโดวส์ในวันที่ 7 มิถุนายน 2019 เกมภาคก่อนสำหรับแอนดรอยด์และไอโอเอส ชื่อ "" เดิมมีกำหนดวางจำหน่ายในญี่ปุ่นในปี 2019 แต่ถูกเลื่อนออกไปเป็นปี 2020. ตัวเกมเวอร์ชันสตาเดียวางจำหน่ายในวันที่ 28 เมษายน 2020 ตัวเกมวางจำหน่ายสำหรับเอกซ์บอกซ์วันในวันที่ 25 มีนาคม 2021 และถูกเพิ่มในบริการเอกซ์บอกซ์เกมพาสในวันเดียวกัน จากข้อมูลของ Takahashi จะไม่มีการวางแผนทำเนื้อหาที่สามารถดาวน์โหลดได้หรือการอัปเดตเนื้อหาหลังวางจำหน่ายขนาดใหญ่อื่น ๆ สำหรับเกม
คาร์เมโล เฮย์ส

คริสเตียน บริกแฮม (Christian Brigham, 1 สิงหาคม ค.ศ. 1994) เป็นนักมวยปล้ำอาชีพชาวอเมริกันที่รู้จักในวงการมวยปล้ำอิสระในนาม คริสเตียน แคสโนวา (Christian Casanova) และได้เซ็นสัญญากับ WWE ในนาม คาร์เมโล เฮยส์ (Carmelo Hayes) เป็นแชมป์ NXT
วัดตะเฆ่

วัดตะเฆ่ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลม่วงงาม อำเภอเสาไห้ จังหวัดสระบุรี
วัดตะเฆ่ตั้งวัดเมื่อ พ.ศ. 2246 ตรงกับต้นแผ่นดินพระเจ้าเสือ มีเรื่องเล่ากันว่าเป็นวัดที่เชื้อพระวงศ์สร้างขึ้น มีหลักฐานบางอย่างที่ปรากฎมีอยู่ในเจดีย์ นามว่า ธรรมจินดามเหสี วัดนี้จึงได้มีนามว่า วัดธรรมจินดา เดิมมีรูปจระเข้ปูนปั้นอยู่คู่หนึ่งอยู่สองข้างทางเดินจากแม่น้ำป่าสัก หน้าอุโบสถชาวบ้านจึงเรียกว่า "วัดตะเฆ่" ซึ่งเพี้ยนมาจากจระเข้ บ้างก็กล่าวว่าเดิมวัดนี้เคยมีตะเข้อยู่คู่หนึ่ง ซึ่งตะเข้หรือตะเฆ่ในที่นี้หมายถึงแม่แรงหรือเครื่องทุ่นแรงชนิดหนึ่งที่ใช้สำหรับลากของหนัก นอกจากนี้ชาวบ้านยังเรียกอีกชื่อหนึ่งว่า วัดนอก วัดได้รับพระราชทานวิสุงคามสีมาเมื่อวันที่ 30 มกราคม พ.ศ. 2514
พื้นที่ตั้งวัดเป็นที่ราบอยู่ริมแม่น้ำแควป่าสัก อาคารเสนาสนะต่าง ๆ มีอุโบสถกว้าง 6.50 เมตร ยาว 10.50 เมตร สร้างเมื่อ พ.ศ. 2522 ศาลาการเปรียญกว้าง 16 เมตร ยาว 18 เมตร สร้างเมื่อ พ.ศ. 2500 หอสวดมนต์กว้าง 9.20 เมตร ยาว 13.20 เมตร สร้าง พ.ศ. 2525 เมตร และฌาปนสถาน สำหรับปูชนียวัตถุมี พระประธานในอุโบสถและมีรอยพระพุทธบาทจำลอง เจดีย์เก่า จำนวน 2 องค์ ตั้งบนฐานไพทีวางตัวตามแนวแกนทิศตะวันออก ตะวันตก องค์หนึ่งเป็นเจดีย์เป็นเจดีย์ทรงระฆังที่มีแผนผังเป็นรูปสี่เหลี่ยมย่อมุมไม้ยี่สิบ ส่วนอีกองค์มีแผนผังเป็นรูปสี่เหลี่ยมย่อมุมไม้สิบสอง ยังปรากฏเจดีย์บริวารขนาดเล็กตั้งอยู่บนฐานไพทีเดียวกันอีกจำนวน 5 องค์ และมีกำแพงล้อมลอบฐานไพที
เขตวางผังเมืองของประเทศสิงคโปร์

เขตวางผังเมือง  เป็นเขตพื้นที่หลักสำหรับการวางผังเมืองและสำมะโนประชากรของประเทศสิงคโปร์ซึ่งกำหนดโดยการผังเมืองแห่งประเทศสิงคโปร์  ในปัจจุบันมีทั้งหมด 55 เขตใน 5 ภาค แต่ละเขตจะมีแผนการพัฒนาเฉพาะเขตเพื่อกำหนดขอบเขตในการพัฒนาพื้นที่
เขตวางผังเมืองถูกนำเสนอครั้งแรกในช่วงต้นทศวรรษ 1990 นับตั้งแต่เขตวางผังเมืองมีผลบังคับใช้ หน่วยงานของภาครัฐก็ทยอยเปลี่ยนมาใช้เขตวางผังเมืองเพื่อแบ่งเขตการบริหาร ยกตัวอย่างเช่นสำนักงานสถิติแห่งประเทศสิงคโปร์เผยแพร่ข้อมูลจำนวนประชากรใน ค.ศ. 2000 โดยแบ่งตามเขตวางผังเมืองเป็นครั้งแรกหลังจากที่ก่อนหน้านี้ใช้เขตเลือกตั้งเป็นหลัก เป็นต้น
รายชื่อเขตวางผังเมือง.
เขตวางผังเมืองยังแบ่งย่อยลงไปเป็น 332 เขตย่อยสำหรับงานด้านสถิติ
วัดป่าสักคำ

วัดป่าสักคำ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบ้านใหม่ อำเภอเมืองพะเยา จังหวัดพะเยา ที่ดินของวัดมีจำนวน 7 ไร่ 11.6/10 ตารางวา ตามโฉนดที่ดินเลขที่ 52945
วัดป่าสักคำมีพระธาตุ ชาวบ้านสมัยโบราณเรียกว่า "ม่อนเวียงปู่ล่าม", "พระธาตุดอยม่อน" หรือ "พระธาตุจอมก๊อ" ตามแต่จะเรียก พระธาตุอาจสร้างในสมัยพ่อขุนจอมธรรม พ่อขุนเจืองธรรมิกราช หรือพ่อขุนงำเมือง จนกระทั่งวัดแห่งนี้ได้ล่มสลายเป็นวัดร้างมานาน แล้วหลายร้อยปีที่ผ่านมา มีพระสงฆ์มาธุดงค์จำพรรษา จึงได้ปรับปรุงพัฒนาวัด เพิ่งตั้งเป็นวัดเมื่อวันที่ 31 มีนาคม พ.ศ. 2554
อาคารเสนาสนะที่สร้างแล้ว คือ ศาลาการเปรียญ กุฏิสงฆ์ 14 หลัง วิหาร พระธาตุเจดีย์ โดยกุฏิรับรองห้องที่ 2 ซึ่งตั้งอยู่ทางทิศตะวันออกใกล้กับองค์พระธาตุ เห็นภาพเงาขององค์พระธาตุส่องลอดฝาประตูห้องหน้ากุฏิเข้ามาภายในกุฏิ เห็นเงาองค์พระธาตุกลับหัวและเป็นภาพเหมือนจริงทุกอย่าง ซึ่งปรากฏการณ์นี้เกิดจากการหักเหของแสง นับว่าองค์พระธาตุวัดป่าสักคำ เป็น 1 ใน 3 ของภาคเหนือ และเป็น 1 ใน 6 ของประเทศไทย ที่มีการเกิดเงาเช่นนี้
เขตซือเหมา

เขตซือเหมา  เดิมชื่อ เขตชุ่ยยฺหวิน  เป็นเขตหนึ่งภายใต้การปกครองของนครระดับจังหวัดผูเอ่อร์ มณฑลยูนนาน สาธารณรัฐประชาชนจีน เป็นศูนย์กลางการปกครองของจังหวัดผูเอ่อร์ เดิมทีทั้งซือเหมาและบริเวณโดยรอบในจังหวัดผูเอ่อร์มีบทบาทสำคัญในการค้าขายชาระหว่างยูนนาน ทิเบต และอินเดีย โดยมีเมืองซือเหมาเป็นปลายทางหรือจุดเริ่มต้นสำหรับการขนส่งชาของขบวนคาราวานล่อ ขึ้นไปทางเหนือสู่ต้าหลี่ ลี่เจียง และลาซา ปัจจุบัน ชายังคงเป็นพืชผลและผลิตภัณฑ์หลักของภูมิภาค
ในปี 2007 นครซือเหมา  ได้เปลี่ยนชื่อเป็นนครผูเอ่อร์  การเปลี่ยนชื่อนี้ส่งผลต่อขนาดพื้นที่การผลิตชาผูเอ่อร์ 
เขตการปกครอง.
ปัจจุบันเขตซือเหมาแบ่งออกเป็น 1 แขวง 4 เมือง และ 2 ตำบลชาติพันธุ์
เก็ง โฮชิโนะ

เก็ง โฮชิโนะ (; โรมาจิ: "Hoshino Gen"; เกิด 28 มกราคม ค.ศ. 1981) เป็นนักร้อง นักแสดง และนักเขียนชายชาวญี่ปุ่น โฮชิโนะมีชื่อเสียงจากบทแสดงนำละครโทรทัศน์ญี่ปุ่นเรื่อง "ฉันแต่งงานเป็นอาชีพ" ซึ่งนั่นทำให้เพลงประกอบละครโทรทัศน์ที่เขาเขียนให้ "โคอิ" เป็นที่รู้จักด้วยเช่นกัน
ประวัติ.
โฮชิโนะเกิดในวันที่ 28 มกราคม ค.ศ. 1981 ในเมืองวาราบิ จังหวัดไซตามะ ประเทศญี่ปุ่น ในปี 2000 โฮชิโนะมีผลงานเพลงครั้งแรกกับอัลบั้มที่ 1 ""บากะ โนะ อูตะ" (; โรมาจิ: "Baka no Uta")" ก่อนหน้าที่เขากับเพื่อน ๆ ได้ร่วมกันตั้งวงดนตรีบรรเลง (Instrumental band) ที่ชื่อ "ซาเกะร็อค (SAKEROCK)" ในปี 2000 หลังพวกเขาจบการศึกษาในระดับชั้นมัธยมศึกษาตอนปลาย โดยโฮชิโนะมีมาริมบาและกีตาร์เป็นเครื่องดนตรีหลักของเขา ภายหลังโฮชิโนะได้ให้สัมภาษณ์กับสื่อวงการบันเทิงญี่ปุ่น "นาตาลี" ว่าเขามองตนเองเป็น "นักเขียนดนตรี" มากกว่าการเป็น "นักร้อง" และเสียงร้องในเพลงหรือดนตรีของเขานั้นเป็นสิ่งที่ไม่จำเป็น ตั้งแต่การตั้งวงจนถึงการยุบวงในปี 2015 ซาเกะร็อคได้ออกผลงานเพลงถึง 10 อัลบั้ม และโฮชิโนะได้ร่วมแสดงคอนเสิร์ตครั้งสุดท้ายในฐานะสมาชิกของวงซาเกะร็อคในวันที่ 2 มิถุนายน 2015 โดยต่อมาในเดือนธันวาคมปีเดียวกัน โฮชิโนะได้ออกผลงานเพลงในฐานะศิลปินเดี่ยวของเขา "เยลโล่ แดนเซอร์ " อัลบั้มที่ 4 ของเขา เพลง ""ซัน" " เป็นเพลงที่ได้รับความนิยมมากที่สุด โดยผลตอบรับนั้นดีกว่าที่โฮชิโนะได้คาดหวังไว้
ต่อมาในเดือนตุลาคม 2016 หลังจากที่โฮชิโนะได้รับบทนำแสดงในละครโทรทัศน์ญี่ปุ่นเรื่อง "ฉันแต่งงานเป็นอาชีพ" เขาได้เขียนเพลงประกอบ ""โคอิ" (; โรมาจิ: "Koi")" ให้กับละครโทรทัศน์เรื่องเดียวกันที่เขาเล่น โดยมีท่าเต้น ""โคอิแดนซ์" (; โรมาจิ: "Koi Dansu")" ที่ยูอิ อารางากิ หนึ่งในนักแสดงนำเต้นช่วงท้ายเรื่องของแต่ละตอนนั้นเป็นเอกลักษณ์และกลายเป็นปรากฏการณ์ทางสังคมในญี่ปุ่น จากกระแสดังกล่าวยังทำให้เอกอัครราชทูตสหรัฐฯ แคโรไลน์ เคนเนดี อัปโหลดคลิปวิดีโอเต้น"โคอิแดนซ์" พร้อมกับเจ้าหน้าที่ทางการทูตลงบนช่องยูทูบอย่างเป็นทางการของสถานเอกอัครราชทูตสหรัฐอเมริกาประจำญี่ปุ่น นั่นทำให้โฮชิโนะเป็นที่นิยมอย่างกว้างขวาง และทำให้กลุ่มนักเต้นในชื่อ ""เอเลฟเว่น เพลย์" (ELEVENPLAY)" ซึ่งปรากฏในวิดีโอประชาสัมพันธ์ซิงเกิล (Promotional Video) ""โคอิ" และเต้นท่า "โคอิแดนซ์" ได้รับความนิยมตามไปด้วย
ในเดือนมิถุนายน 2017 โฮชิโนะประกาศว่าเขาจะออกซิงเกิลใหม่ในรอบ 10 เดือนหลังจากเพลง "โคอิ" ประสบความสำเร็จเป็นอย่างมากในชื่อ "แฟมมิลี่ ซอง" " ซึ่งจะเป็นเพลงประกอบของละครโทรทัศน์ที่ออกอากาศทางสถานีโทรทัศน์นิปปอนทีวี ""คาโฮโกะ คุณหนูโลกสวย" ซึ่งเป็นครั้งแรกที่เขาได้เขียนเพลงแนวโซล และต่อมาในเดือนกุมภาพันธ์ 2018 กับเพลง "โดราเอมอน" และ "โคโกะ นิ อิไน อานาตะ เอะ" (; โรมาจิ: "Koko ni Inai Anata E")" ได้เป็นเพลงประกอบภาพยนตร์เรื่อง "โดราเอมอน ตอน เกาะมหาสมบัติของโนบิตะ" ต่อมาในเดือนธันวาคมในปีเดียวกัน โฮชิโนะได้ออกอัลบั้มที่ 5 ของเขาในชื่อ "Pop Virus" หลังจากอัลบั้มที่ 4 ในปี 2015 และในเดือนกุมภาพันธ์ 2019 เพลง ""ป๊อป ไวรัส" ของโฮชิโนะได้ถูกเพิ่มเข้าไปในระบบเล่นเพลงในเกม"เดธสแตรนดิง" ถัดมาในเดือนกันยายน เพื่อเป็นการเฉลิมฉลองการออกอากาศโดราเอมอนที่ฉายบนโทรทัศน์ปีที่ 40 เพลง "โดราเอมอน"" ของโฮชิโนะได้รับเลือกให้เป็นเพลงเปิดของโดราเอมอนฉบับการ์ตูนทีวี
ในวันที่ 19 พฤษภาคม 2021 ทั้งโฮชิโนะและยูอิ อารางากิได้ประกาศว่าพวกเขาทั้งสองได้วางแผนที่จะแต่งงานกัน
โบ้โบ้จี้

โบ้โบ้จี้ (Bo Bo Gyi, [bó bó d͡ʑí]; #เปลี่ยนทาง, ในไทยนิยมเรียก โบโบยี) โดยธรรมเนียมเป็นคำเรียกเทพเจ้า (นะ) ที่เป็นเทพารักษ์ประจำวัดหรือพระเจดีย์ในศาสนาพุทธแบบพม่า โดยทั่วไปนิยมสร้างรูปเคารพโบ้โบ้จี้เป็นรูปเคารพชายสูงวัยขนาดเท่าบุคคล สวมเครื่องประดับศีรษะ บางครั้งถือไม้เท้าเพื่อย้ำถึงความอาวุโส เครื่องสักการะที่นิยมคือผ้าและโลนจี ศาลบูชาโบ้โบ้จี้นั้นสามารถพบได้ทั่วไปในประเทศพม่า และบางศาลเป็นที่นิยมสักการะมากกว่าที่อื่น เช่น ศาลโบ้โบ้จี้ที่ชเวยองบิน เป็นที่นิยมในหมู่ผู้ซื้อรถใหม่ซึ่งมักนำรถยนต์ใหม่ที่พึ่งซื้อไปขอพรให้ดวงวิญญาณของโบ้โบ้จี้คุ้มครอง
ในคนไทย โบ้โบ้จี้มักเป็นที่รู้จักในชื่อ เทพทันใจ และนับถือสักการะในฐานะเทพเจ้าที่ช่วยดลบันดาลคำขอต่าง ๆ ได้
มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา

มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา เป็นวิทยาเขตในสังกัดมหาวิทยาลัยมหาจุฬาลงกรณราชวิทยาลัย เริ่มเปิดทำการสอนเมื่อปี พ.ศ. 2530 ตั้งอยู่ที่ตำบลหัวทะเล อำเภอเมืองนครราชสีมา จังหวัดนครราชสีมา
ประวัติวิทยาเขต.
สมเด็จพระธีรญาณมุนี (ธีร์ ปุณฺณกเถร) เจ้าคณะใหญ่หนตะวันออก เจ้าอาวาสวัดจักวรรดิราชาวาส ได้ปรารภว่า <templatestyles src="แม่แบบ:คำพูด/style.css" />ภาคตะวันออกเฉียงเหนือนั้น จังหวัดนครราชสีมามีความเหมาะสมต่อการจัดตั้งวิทยาลัยสงฆ์มากที่สุด เพราะเป็นเมืองเอก เป็นศูนย์กลางทางการศึกษามาแต่เดิม 
จากคำปรารภและแนวความคิดของเจ้าประคุณสมเด็จฯ ดังกล่าวข้างต้น พระเถรานุเถระในจังหวัดนครราชสีมา และในกรุงเทพมหานคร ผู้มีภูมิลำเนาอยู่ในจังหวัดนครราชสีมา ได้ตั้งคณะกรรมการจัดตั้งวิทยาลัยสงฆ์นครราชสีมา โดยมี พระศรีกิตติโสภณ (เกียรติ สุกิตฺติ) เป็นประธาน ได้ประชุมปรึกษาหารือและเตรียมงานด้านต่าง ๆ ตั้งแต่ปี พ.ศ. 2523 เป็นต้นมา และที่ประชุมมีมติให้คณะสงฆ์ภาค 11 เป็นผู้ดำเนินงาน
ต่อมาปี 28 มีนาคม พ.ศ. 2529 พระเถระผู้ทรงคุณวุฒิ พร้อมทั้งพระสังฆาธิการในจังหวัดนครราชสีมาและคณะสงฆ์ภาค 11 ได้ประชุมและมีมติเป็นเอกฉันท์ให้จัดตั้ง วิทยาลัยสงฆ์นครราชสีมา ขึ้น
วันที่ 5 ตุลาคม พ.ศ. 2529 พระพรหมคุณาภรณ์ (พุ่ม กิตฺติสารเถร) ประธานสภาวิทยาลัยสงฆ์นครราชสีมา และเจ้าคณะภาค 11 จึงได้ทำหนังสือ ไปยังสภามหาวิทยาลัยมหาจุฬาลงกรณราชวิทยาลัย เพื่อขอให้อนุมัติรับวิทยาลัยสงฆ์นคราชสีมา เป็นวิทยาเขตของมหาวิทยาลัยมหาจุฬาลงกรณราชวิทยาลัย
วันที่ 30 ตุลาคม พ.ศ. 2529 มหาวิทยาลัยมหาจุฬาลงกรณราชวิทยาลัย มีมติเป็นเอกฉันท์ และอนุมัติให้วิทยาลัยสงฆ์นครราชสีมา เป็น วิทยาเขตนครราชสีมา
วันที่ 20 พฤษภาคม พ.ศ. 2530 มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา ได้เปิดดำเนินการศึกษาเป็นครั้งแรก พร้อมกับทำพิธีเปิดป้ายมหาวิทยาลัย โดยเปิดสอนในคณะพุทธศาสตร์ เป็นคณะแรก
ปี พ.ศ. 2533 จัดตั้งและเปิดสอนคณะมนุษยศาสตร์
ปี พ.ศ. 2534 จัดตั้งและเปิดสอนคณะครุศาสตร์
ปี พ.ศ. 2537 จัดตั้งและเปิดสอนคณะสังคมศาสตร์
ปี พ.ศ.2540 เปิดสอนหลักสูตรประกาศนียบัตรวิชาชีพครู(ป.ว.ค.)
ปี พ.ศ.2547 เปิดสอนหลักสูตรประกาศนียบัตรบริหารกิจการคณะสงฆ์
ปี พ.ศ. 2549 เปิดสอนระดับปริญญาโท(พุทธศาสตรมหาบัณฑิต) สาขาวิชาพระพุทธศาสนา
วัดพระธาตุดอยน้อย (จังหวัดเชียงใหม่)

วัดพระธาตุดอยน้อย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลดอยหล่อ อำเภอดอยหล่อ จังหวัดเชียงใหม่
ประวัติ.
วัดพระธาตุดอยน้อยสร้างโดยพระนางจามเทวี เมื่อครั้งเสด็จมาครองเมืองลำพูน พ.ศ. 1201 ตามคำเชิญของสุเทวฤๅษี ทรงสร้างเจดีย์เพื่อประดิษฐานพระบรมสารีริกธาตุ ต่อมาเมื่อ พ.ศ. 1997 ได้ค้นพบตำนานพระเจดีย์ของพระนางจามเทวีซึ่งองค์พระเจดีย์ในขณะนั้นปรักหักพังเหลือแต่ฐานจึงได้ปฏิสังขรณ์ใหม่ และให้ช่างทำจารึกเรื่องการปฏิสังขรณ์ไว้เป็นหลักฐาน หลักจารึกที่อยู่บนพระธาตุดอยน้อย จารึกไว้ว่า เมื่อ จ.ศ. 926 (สมัยพระเมกุฏิสุทธิวงศ์) ได้ทำการบูรณะองค์พระธาตุ แต่เดิมตามจารึกปรากฏเพียงองค์พระธาตุและพัทธสีมาเท่านั้น 
ผ่านไปอีกหลายร้อยปี องค์เจดีย์มีความชำรุดทรุดโทรม ถึงปี พ.ศ. 2430 ครูบามหาวัน เจ้าอาวาสวัดพระธาตุศรีจอมทองวรวิหารทำการบูรณะแต่มีเหตุขัดข้องมิอาจทำได้สำเร็จ จนเมื่อ พ.ศ. 2440 ครูบาศรีวิชัยจึงได้ดำเนินการต่อกระทั่งสำเร็จ อย่างไรก็ดี ข้อมูลจากสำนักงานพระพุทธศาสนาแห่งชาติ ระบุว่าวัดพระธาตุดอยน้อยตั้งวัดเมื่อ พ.ศ. 2300
อาคารและเสนาสนะ.
บริเวณวัดตั้งอยู่บนภูเขาติดลำน้ำปิงมองเห็นทิวทัศน์โดยรอบทุกทิศทาง มีบันไดนาคขึ้นไป 241 ขั้น
พระธาตุดอยน้อยเป็นที่ประดิษฐานพระบรมสารีริกธาตุที่มีขนาดเท่าเมล็ดถั่วเขียว สีดอกพิกุลแห้ง ปัฏฐานกลมเกลี้ยง ซึ่งได้อัญเชิญมาจากวัดพระธาตุศรีจอมทองวรวิหารเมื่อ พ.ศ. 2457 ปัจจุบันทางวัดได้ถือเอาวันเพ็ญ ขึ้น 15 ค่ำ เดือน 8 เหนือ เป็นงานประเพณีสรงน้ำพระธาตุที่จัดขึ้นเป็นประจำทุกปี
เจดีย์เป็นเจดีย์ทรงล้านนาตั้งอยู่บนฐานสี่เหลี่ยมถัดขึ้นไปเป็นชั้นลูกแก้วย่อเก็จจากนั้นเป็นชั้นมาลัยเถาสามชั้นรองรับองค์ระฆังบัลลังก์และปล้องไฉน เจดีย์ทรงพม่าตั้งอยู่บนฐานสี่เหลี่ยม มีบัวคว่ำและบัวหงาย มีลวดบัวรัดหนึ่งเส้นเรือนธาตุสี่เหลี่ยม มีซุ้มพระประจำทิศด้านละสององค์ และมีเจดีย์รายประจำทิศทั้งสี่มุม ถัดขึ้นไปเป็นเรือนธาตุขนาดเล็กมีซุ้มพระประจำทิศด้านละองค์ ถัดขึ้นไปเป็นมาลัยเถาสามชั้นรองรับองค์ระฆัง และปล้องไฉนไม่มีบัลลังก์ ลักษณะลวดลายเป็นศิลปะพม่า วิหารก่ออิฐถือปูนมีมุขยื่นออกด้านข้างหลังคา 2 ชั้นภายในมีภาพจิตกรรมเป็นภาพเทวดาและนางกินรีด้านหลังพระประธาน
เธราโนส

เธราโนส  เป็นบริษัทเอกชนสัญชาติอเมริกัน ซึ่งอ้างว่าได้พัฒนาการตรวจเลือดที่ใช้ปริมาณเลือดเพียงเล็กน้อยมาก อย่างไรก็ตาม มีการพิสูจน์แล้วว่าข้ออ้างเหล่านี้เป็นเท็จ 
บริษัทนี้ก่อตั้งใน ค.ศ. 2003 โดยเอลิซาเบธ โฮล์ม เธราโนสเคยได้เงินจากธุรกิจเงินร่วมลงทุนและนักลงทุนเอกชนมากกว่า 700 ล้านดอลลาร์สหรัฐ ทำให้บริษัทมีการประเมินผลในจุดสูงสุดเมื่อ ค.ศ. 2013 - 2014 อยู่ที่ 10 พันล้านดอลลาร์สหรัฐ
หลังจากนั้นเริ่มมีจุดพลิกผันใน ค.ศ. 2015 เมื่อศาสตราจารย์การวิจัยยา จอห์น อีโออานีดีสและEleftherios Diamandis กับนักข่าวสืบสวนจอห์น แคร์รีรูจาก"เดอะวอลล์สตรีทเจอร์นัล" เรื่มตั้งคำถามถึงความเที่ยงตรงของเทคโนโลยีบริษัท ทำให้ต้องเจอความท้าทายทางกฎหมายและการค้าจากหน่วยงานทางการแพทย์, นักลงทุน, สำนักงานคณะกรรมการกำกับหลักทรัพย์และตลาดหลักทรัพย์สหรัฐ (SEC), ศูนย์บริการเมดิแคร์และเมดิเคด (CMS), อัยการสูงสุด, อดีตคู่ค้า ผู้ป่วย และอื่น ๆ ในเดือนมิถุนายน ค.ศ. 2016 มีการประมาณการว่ามูลค่าสินทรัพย์สุทธิส่วนตัวของโฮล์มลดลงจาก 4.5 พันล้านดอลลาร์สหรัฐจนถึงไม่มีอะไรเหลือเลย ทำให้บริษัทต้องปิดตัวลงในวันที่ 4 กันยายน ค.ศ. 2018
ในวันที่ 14 มีนาคม ค.ศ. 2018 ทาง SEC ตั้งความผิดฐานฉ้อโกงให้กับเธราโนส, โฮล์ม และอดีตประธานบริษัท ราเมศ บัลวานี ในวันที่ 15 มิถุนายน ค.ศ. 2018 อัยการสหรัฐประจำอำเภอทางเหนือของรัฐแคลิฟอร์เนียประกาศฟ้องโฮล์มในข้อหาการฉ้อโกงทางโทรเลขและสมรู้ร่วมคิด บัลวานีก็โดนข้อหาเดียวกัน โดยเริ่มไต่สวนในเดือนสิงหาคม ค.ศ. 2020 แต่ต้องเลื่อนเนื่องจากการระบาดทั่วของโควิด-19และโฮล์มตั้งท้อง การไต่สวนของโฮล์มเริ่มขึ้นในวันที่ 31 สิงหาคม ค.ศ. 2021 ในขณะที่การไต่สวนของบัลวานีถูกเลื่อนไปถึงวันที่ 11 มกราคม ค.ศ. 2022
วัดอุปคุต

วัดอุปคุต เป็นวัดราษฎร์สังกัดคณะสงฆ์มหานิกาย ตั้งอยู่ในตำบลช้างคลาน อำเภอเมืองเชียงใหม่ จังหวัดเชียงใหม่
วัดอุปคุตตั้งชื่อตามพระอุปคุตหรือพระบัวเข็ม พระภิกษุในสมัยพระเจ้าอโศกมหาราช วัดอุปคุตตั้งวัดเมื่อ พ.ศ. 2300 ได้รับพระราชทานวิสุงคามสีมาเมื่อ พ.ศ. 2456 วัดอุปคุตมีประเพณีที่สำคัญคือประเพณีใส่บาตรพระอุปคุต ชาวเหนือเชื่อว่าหากเดือนใดมีวันเพ็ญที่ตรงกับวันพุธ หรือที่เรียกว่า "เป็งปุ๊ด" พระอุปคุตจะปลอมเป็นสามเณรมาบิณฑบาตตอนเที่ยงคืน จึงมีประเพณีใส่บาตรตอนเที่ยงคืน
มีตำนานเล่าว่า สามีภรรยาฐานะยากจนคู่หนึ่งตั้งบ้านเรือนอยู่นอกเมืองเชียงใหม่ ทั้งคู่ข้ามแม่น้ำปิงมาฝั่งตะวันตก เข้าถนนท่าแพ ขณะนั้นยังเป็นเวลาเช้ามืด และเป็นวันพระขึ้น 15 ค่ำ ในคืนพระจันทร์เต็มดวง ก็ได้พบกับสามเณรน้อยรูปหนึ่ง จึงได้แบ่งสิ่งของที่ตั้งใจนำไปขาย ยกขึ้นอธิษฐานแล้วใส่ในบาตรของสามเณร หลังจากรับพรจากสามเณรแล้ว นับจากนั้นสองสามีภรรยาก็เจริญรุ่งเรือง ขึ้นตามลำดับ ต่อมาจึงทราบจากพระผู้เฒ่ารูปหนึ่ง ว่าที่เจริญก้าวหน้าค้าขายร่ำรวยนั้น เนื่องจากอานิสงส์ที่ได้ตักบาตรกับสามเณร ซึ่งก็คือ พระอุปคุตมหาเถระที่เข้านิโรธสมาบัติอยู่ใต้สะดือทะเล ครั้นถึงวันพระขึ้น 15 ค่ำ ท่านจะแปลงเป็นสามเณรน้อย ออกบิณฑบาตแต่เช้าตรู่เพื่อโปรดสัตว์ ภายหลังสามีภรรยาจึงได้สร้างวัดขึ้นตรงบริเวณที่พบสามเณรน้อย
วิหารประดิษฐานพระอุปคุตซึ่งเป็นพระประธาน มีภาพจิตรกรรมฝาผนังสีน้ำมันเรื่องพระเวสสันดรชาดก วาดขึ้นเมื่อ พ.ศ. 2470 โดยพ่อบุญปั๋ง พงษ์ประดิษฐ์ ศิลปินล้านนา หอเก็บของวัดมีทรงลูกบาศก์ ยกพื้นสูงมีลายปูนปั้นประดับอยู่โดยรอบผนังด้านนอก ทวารบาลเป็นยักษ์ปูนปั้น บานประตูลงรักปิดทอง
วัดสนามจันทร์

วัดสนามจันทร์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบ้านโพธิ์ อำเภอบ้านโพธิ์ จังหวัดฉะเชิงเทรา
วัดสนามจันทร์เริ่มสร้างเมื่อใดไม่ปรากฏหลักฐาน แต่สันนิษฐานว่าสร้างเมื่อประมาณ พ.ศ. 2425 เดิมเรียกว่า วัดสนามจั่น ต่อมาเพี้ยนเป็นวัดสนามจันทร์ เป็นเนื้อที่ไม่มีฉนดประมาณ 20 ไร่ ปัจจุบันพังลงเนื่องจากแม่น้ำบางปะกงกัดเซาะเหลือประมาณ 10 ไร่ อีกแหล่งข้อมูลระบุว่า 
วัดสนามจันทร์ สร้างเมื่อปลายสมัยกรุงศรีอยุธยา เดิมอยู่ทางฝั่งตำบลสนามจันทร์ ต่อมาไม่สะดวกในการติดต่อกันทางเรือเพราะอยู่ทางฝั่งแผ่นดินงอก จึงได้ย้ายมาอยู่ทางฝั่งตำบลบ้านโพธิ์ ฉะนั้นจึงชื่อว่าวัดสนามจันทร์ ตามชื่อตำบลที่ตั้งอยู่ก่อน ซึ่งตำบลนั้นเดิมชื่อว่า ตำบลสนามจั่น เพราะเป็นที่พรานป่าใช้จั่นดักเสือ ช้าง เป็นต้น ในสมัยของเจ้าสามพระยา ต่อมาเพี้ยนเป็นสนามจันทร์
เมื่อครั้งสมเด็จพระมหาสมณเจ้า กรมพระยาวชิรญาณวโรรสได้เสด็จมาที่วัดสนามจันทร์และทรงแต่งตั้งให้หลวงพ่อคำเป็นพระอุปัชฌาย์ หลวงพ่อคำได้พัฒนาวัดสนามจันทร์จนเจริญรุ่งเรือง สร้างอุโบสถหลังใหม่สวยงาม ในปี พ.ศ.2481 อุโบสถที่หลวงพ่อคำท่านสร้างไว้ได้สำเร็จลุล่วงไปด้วยดี ลูกศิษย์และชาวบ้านจึงขออนุญาตหลวงพ่อสร้างเหรียญที่ระลึกในงานฝังลูกนิมิตการสร้างเหรียญรุ่นนี้ หลวงพ่อท่านได้นำแผ่นทองแดงไปถวายหลวงพ่อที่มีชื่อเสียงในสมัยนั้นได้จารแผ่นทองแดงให้ เพื่อนำไปหลอมรีดเป็นแผ่นทองแดงเพื่อนำมาปั้นเป็นเหรียญต่าง ๆ เช่น หลวงพ่ออี๋ วัดสัตหีบ หลวงพ่อคง วัดซําป่างาม หลวงพ่อดิ่ง วัดบางวัว ฯลฯ
ในสมัยพระครูโสภิตสุตคุณเป็นเจ้าอาวาส ท่านได้ไปเสี่ยงทาย ไม้คว่ำหงาย ขอต่อหลวงพ่อโสธรที่จะสร้างหลวงพ่อพุทธโสธรจำลอง ถ้าอนุญาตขอให้หงาย 1 คว่ำ 1 เสี่ยงทายครั้งที่ 1 คว่ำ 2 เสี่ยงทายครั้งที่ 2 หงาย 2 เสี่ยงทายครั้งที่ 3 คว่ำ 1 หงาย 1 เป็นอันว่าทรงอนุญาต จึงได้สร้างขึ้นเมื่อ พ.ศ. 2518 และสร้างวิหารคลุมเมื่อ พ.ศ. 2535
วัดกลาง (อำเภอเมืองจันทบุรี)

วัดกลาง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่บนถนนเบญจมราชูทิศ ถนนเส้นหลักของตัวเมืองจันทบุรี ในตำบลวัดใหม่ อำเภอเมืองจันทบุรี จังหวัดจันทบุรี ถือเป็นวัดที่เก่าแก่ที่สุดวัดหนึ่งในจังหวัดจันทบุรี
วัดกลางสร้างขึ้นเมื่อวันที่ 17 เมษายน พ.ศ. 2200 ได้รับพระราชทานวิสุงคามสีมา เมื่อวันที่ 8 มกราคม พ.ศ. 2444 
ภายในวัดกลางมีโบราณสถานและโบราณวัตถุที่สำคัญ คือ "หลวงพ่อปู่ชัยพฤกษ์" เป็นพระประธานประจำอุโบสถ และอยู่คู่วัดมาช้านาน นอกจากนี้ยังมีเทวลัยสถานเป็นที่ตั้งของรูปเหมือนพลเรือเอกพระเจ้าบรมวงศ์เธอ กรมหลวงชุมพรเขตอุดมศักดิ์ โบราณวัตถุในวัด ได้แก่ ใบเสมาหินทรายขาว (รื้อจากอุโบสถเก่า) มีอยู่ด้วยกันทั้งสิ้น 8 ใบ ได้รับการประกาศขึ้นทะเบียนเป็นโบราณวัตถุในราชกิจจานุเบกษา เล่มที่ 111 ตอนที่ 63ง หน้า 31 วันที่ 30 ธันวาคม พ.ศ. 2537 พระพุทธรูปปางมารวิชัยก่ออิฐถือปูน
โรงพยาบาลยันฮี

โรงพยาบาลยันฮี เป็นโรงพยาบาลเอกชน ให้การรักษาพยาบาลโรคทั่วไป ทั้งในระดับปฐมภูมิ ทุติยภูมิ และตติยภูมิในบางสาขา มีศูนย์การรักษา 37 ศูนย์ ครอบคลุมตั้งแต่ศูนย์ศัลยกรรมตกแต่ง ศูนย์รักษา โรคทั่วไป ศูนย์ทันตกรรม และศูนย์แพทย์ทางเลือก มีจุดเด่นด้านการเป็นสถานพยาบาลเสริมความงาม
ประวัติ.
โรงพยาบาลยันฮีเริ่มก่อตั้งเมื่อ พ.ศ. 2527 โดยเริ่มจากยันฮีโพลีคลินิกแห่งที่ 1 เมื่อวันที่ 24 ตุลาคม พ.ศ. 2527 เป็นตึกแถว 2 คูหา สูง 4 ชั้น ธุรกิจดังกล่าวเกิดจากการลงขันกับแพทย์รวม 7 คน ด้วยเงินทุนก้อนแรก 2 ล้านบาท สาเหตุที่ใช้ชื่อว่า "ยันฮี" เพราะตั้งอยู่หน้าการไฟฟ้าฝ่ายผลิตแห่งประเทศไทย (กฟผ.) ซึ่งเดิมคือ การไฟฟ้ายันฮี
ต่อมา พ.ศ. 2532 ได้เปิดยันฮีโพลีคลินิกแห่งที่ 2 บนพื้นที่ 1 ไร่ รองรับผู้ป่วยได้ 28 เตียง ตั้งอยู่บนถนนจรัญสนิทวงศ์ ซอยจรัญสนิทวงศ์ 90 จนเมื่อวันที่ 25 ตุลาคม พ.ศ. 2540 ได้เปิดเป็นโรงพยาบาลขนาด 400 เตียง เป็นอาคารสูง 10 ชั้น บนเนื้อที่ประมาณ 10 ไร่ มีอาคารที่ชื่อ "อาคารยันฮี" และเมื่อวันที่ 24 ตุลาคม พ.ศ. 2552 เปิดอาคารอีกหลังชื่อ "อาคารอินเตอร์ 1" และเปิด "อาคารอินเตอร์ 2" เมื่อวันที่ 30 กันยายน พ.ศ. 2552 
โรงพยาบาลยันฮีได้ขยายธุรกิจสร้างโรงพยาบาลยันฮี เนิร์สซิ่งโฮม เปิดให้บริการเมื่อ พ.ศ. 2560
เบอาตรีเช บอร์โรเมโอ

"ดอนนา" เบอาตรีเช บอร์โรเมโอ อาเรเซ ตาแวร์นา (เกิด 18 สิงหาคม พ.ศ. 2528) เป็นนักข่าวและนางแบบแฟชั่นชาวอิตาลี เกิดในตระกูลชั้นสูง สำเร็จการศึกษาจากมหาวิทยาลัยบอชโชนีและมหาวิทยาลัยโคลัมเบีย ปัจจุบันเป็นนักข่าวออกอากาศของรายการ "อันโนเซโร" (Anno Zero) ทางช่องราอี 2 (Rai 2) และเป็นพิธีกรรายสัปดาห์ของสถานีวิทยุราดีโอ 105 (Radio 105) เธอสมรสกับปีแยร์ กาซีรากี พระโอรสของเจ้าหญิงการอลีน เจ้าหญิงแห่งฮันโนเฟอร์ เมื่อ พ.ศ. 2558 มีบุตรด้วยกันสองคน และทำงานเป็นนางแบบสินค้าให้แก่ดิออร์เมื่อ พ.ศ. 2564
ประวัติ.
เบอาตรีเช บอร์โรเมโอ เป็นธิดาของดอนการ์โล บอร์โรเมโอ เคานต์แห่งอาโรนา  กับเคาน์เตส ดอนนาเปาลา มาร์ซอตโต  หญิงคนรักที่คบหากันมายาวนาน เป็นหลานปู่ของวีตาเลียโน บอร์โรเมโอ เจ้าชายที่ 2 แห่งอันเจรา  บิดาของเธอเป็นญาติกับการ์โล บอร์โรเมโอ พระคาร์ดินัลนิกายโรมันคาทอลิก อาร์ชบิชอปแห่งมิลาน และภายหลังได้รับการสถาปนาขึ้นเป็นนักบุญ ปัจจุบันครอบครัวของเธอครอบครองพื้นที่ส่วนใหญ่ของหมู่เกาะบอร์โรเมเอ  กลางทะเลสาบมัจโจเรในเมืองมิลาน และอสังหาริมทรัพย์หลายแห่งในแถบชนบทของแคว้นลอมบาร์เดียและปีเยมอนเต
เธอมีพี่ชายคนหนึ่งชื่อ การ์โล ลูโดวีโก บอร์โรเมโอ  สมรสกับมาร์ตา แฟร์รี  นักออกแบบแฟชั่นชาวอิตาลี เธอมีพี่สาวต่างมารดาสามคน ที่เกิดจากการสมรสครั้งก่อนของบิดากับมาริออน ซีบิล โซตา  หญิงชาวเยอรมนี ได้แก่ อีซาเบลลา สมรสกับอูโก บราเกตตี เปเรตตี  นักธุรกิจน้ำมันชาวอิตาลี, ลาวีเนีย สมรสกับจอห์น เอลคันน์  นักอุตสาหกรรมชาวอิตาลี-อเมริกัน และมาติลเด เสกสมรสกับเจ้าชายอันทอนีอุสแห่งเฟือร์สเทินแบร์ค 
ส่วนครอบครัวฝั่งมารดา มียายคือ มาร์ตา มาร์ซอตโต (สกุลเดิม วากอนดีโอ) เป็นนักออกแบบแฟชั่น และเป็นอดีตภรรยาของเคานต์อุมแบร์โต มาร์ซอตโต  และมีลุง คือ เคานต์มัตเตโอ มาร์ซอตโต  เป็นอดีตประธานและผู้อำนวยการของวาเลนตีโน  เมื่อครั้งยังร่วมกับมาร์ซอตโตกรุป
การศึกษา.
บอร์โรเมโอสำเร็จการศึกษาระดับมัธยมศึกษาจากลีเซโอกลัสซีโกโจวันนีแบร์เกตมีลาโน  เมื่อ พ.ศ. 2547 สำเร็จการศึกษาปริญญาตรีนิติศาสตรบัณฑิต จากมหาวิทยาลัยบอชโชนี เมื่อ พ.ศ. 2553 และสำเร็จการศึกษาระดับปริญญาโท วารสารศาสตรมหาบัณฑิตจากวิทยาลัยวารสารศาสตรมหาวิทยาลัยโคลัมเบีย เมื่อ พ.ศ. 2555
ชีวิตส่วนตัว.
บอร์โรเมโอเป็นที่รู้จักมากขึ้น หลังแท็บลอยด์ตีพิมพ์เนื้อหาว่าเธอคบหากับปีแยร์ กาซีรากี พระโอรสของเจ้าหญิงการอลีน เจ้าหญิงแห่งฮันโนเฟอร์ เมื่อ พ.ศ. 2551 ต่อมาบอร์โรเมโอและกาซีรากีจดทะเบียนสมรสกันเมื่อวันที่ 25 กรกฎาคม พ.ศ. 2558 ณ อุทยานภายในวังเจ้าชายโมนาโก และจัดพิธีสมรสตามประเพณีทางศาสนาเมื่อวันที่ 1 สิงหาคมปีเดียวกัน ณ เกาะเบลลา กลางทะเลสาบมัจโจเร ในประเทศอิตาลี ต่อมาทั้งสองมีบุตรด้วยกันสองคน คือ สเตฟาโน แอร์โกเล การ์โล (เกิด 28 กุมภาพันธ์ พ.ศ. 2560) และฟรันเชสโก การ์โล อัลแบร์ต (เกิด 21 พฤษภาคม พ.ศ. 2561)
บอร์โรเมโอระบุตัวตนเมื่อ พ.ศ. 2548 ว่า "ไม่เชื่อในพระเจ้าและเป็นพวกซ้ายจัด"
อรศศิพัชร์ มามีเกตุรัตน์

อรศศิพัชร์ มามีเกตุรัตน์ (อ่านว่า: ออน-สะ-สิ-พัด) ชื่อเล่น ลูกศร (ชื่อเดิม : สุภัสสร มามีเกตุ, สุภัสรา มามีเกตุ ตามลำดับ) (เกิดเมื่อวันที่ 2 สิงหาคม พ.ศ. 2522)เป็นนักแสดงและนางแบบชาวไทยเป็นนักแสดงในสังกัดบริษัท สามเศียร จำกัดและช่อง 7 เอชดีเกิดที่กรุงเทพมหานครเริ่มเข้าสู่ในวงการบันเทิงจากเวทีการประกวด มิสมอเตอร์โชว์เมื่อในปี พ.ศ. 2542 ตำแหน่งรองอันดับ 2 และเป็นหนึ่งผู้เข้ารอบ 12 คนสุดท้ายของเวทีมิสยูนิเวิร์สไทยแลนด์ในปี พ.ศ. 2544 มีชื่อเสียงผลงานละครพื้นบ้านเรื่อง "เทพสามฤดู" และ "สิงหไกรภพ" เป็นต้น
ประวัติ.
ลูกศร อรศศิพัชร์ เกิดเมื่อวันที่ 2 สิงหาคม พ.ศ. 2522สำเร็จการศึกษาโรงเรียนมัธยมศึกษาที่โรงเรียนเตรียมอุดมศึกษาพัฒนาการภายหลังเธอสำเร็จการศึกษาในระดับปริญญาตรีคณะนิเทศศาสตร์ มหาวิทยาลัยหอการค้าไทยและสำเร็จการศึกษาระดับปริญญาโท มหาวิทยาลัยนานาชาติแสตมฟอร์ด
ในวงการบันเทิง.
ลูกศร อรศศิพัชร์ เธอเริ่มเข้าสู่ในวงการบันเทิงจากเวทีการประกวด มิสมอเตอร์โชว์เมื่อในปี พ.ศ. 2542 ตำแหน่งรองอันดับ 2 และเป็นหนึ่งผู้เข้ารอบ 12 คนสุดท้ายของเวทีมิสยูนิเวิร์สไทยแลนด์ในปี พ.ศ. 2544 ภายหลังเธอได้รับโอกาสในการเป็นนักแสดงในสังกัดบริษัท สามเศียร จำกัด มีชื่อเสียงผลงานละครพื้นบ้านเรื่อง "เทพสามฤดู" และ "สิงหไกรภพ เป็นต้น" และรับงานละครหลาย ๆ เรื่อง
ลูกศร อรศศิพัชร์ เป็นนักแสดงหญิงมากฝีมือในสังกัดบริษัท สามเศียร จำกัด เธอได้รับโอกาสร่วมแสดงละครพื้นบ้านและละครโทรทัศน์ เป็นต้น เธอเป็นหนึ่งในนักแสดงรุ่นพี่เธอรับงานละครได้ทุกบทบาท และเป็นนักแสดงมีชื่อเสียงและผลงานละครออกอากาศทางช่อง 7 เอชดี
ในปี พ.ศ. 2561 ลูกศร อรศศิพัชร์ มีผลงานละครรีเมคยอดนิยม เรื่อง "ชะชะช่า ท้ารัก" ในบทบาท "ปานใจ" และเป็นการพลิกบทบาทครั้งสำคัญของละครรีเมคยอดนิยมจึงได้รับกระแสตอบรับจากละครเรื่องนี้
รายการอ้างอิง.
<templatestyles src="Reflist/styles.css" />
สงครามกรณาฏ

สงครามกรณาฏ  เป็นความขัดแย้งทางทหารในคริสต์ศตวรรษที่ 18 ซึ่งเกิดขึ้นในภูมิภาคกรณาฏของราชรัฐไฮเดอราบาด บนอนุทวีปอินเดีย ประกอบด้วยสงครามสามครั้งระหว่างค.ศ. 1746 ถึง 1763 ได้แก่:
สงครามกรณาฏเกี่ยวข้องกับราชรัฐอิสระหลายแห่งในอินเดีย ซึ่งต่อสู้แย่งชิงบัลลังก์และดินแดนของกันและกัน รวมไปถึงความขัดแย้งทางการทูตและทางการทหารระหว่างบริษัทอินเดียตะวันออกของบริเตนกับบริษัทอินเดียตะวันออกของฝรั่งเศส
สงครามสามครั้งนี้ส่งผลให้บริษัทอินเดียตะวันออกของบริเตนมีอำนาจครอบงำบริษัทการค้าระหว่างประเทศทั้งหมดในอนุทวีปอินเดีย และสามารถแผ่ขยายอิทธิพลจนครอบคลุมทั้งหมดของอนุทวีปอินเดียจนสามารถสถาปนาเป็นบริติชราช (จักรวรรดิอินเดีย)
รายชื่อสกุลในวงศ์ Histeridae

รายชื่อสกุลทั้งหมด 418 สกุลเหล่านี้เป็นของวงศ์ Histeridae หรือด้วงคลาวน์ ซึ่งมีอย่างน้อย 4,800 สปีชีส์ที่อธิบายไว้ใน Histeridae
สกุลของวงศ์ Histeridae.
<templatestyles src="Div col/styles.css"/>
Aeletes

Aeletes เป็นสกุลของด้วงที่อยู่ในวงศ์ Histeridae มีมากกว่า 80 สปีชีส์ใน "Aeletes"
สปีชีส์.
สปีชีส์ในสกุล "Aeletes" มีทั้งหมด 87 สปีชีส์ ได้แก่:
<templatestyles src="Div col/styles.css"/>
Anapleus

Anapleus เป็นสกุลของด้วงที่อยู่ในวงศ์ Histeridae มี 16 สปีชีส์ในสกุล "Anapleus"
สปีชีส์ในสกุล ได้แก่:
<templatestyles src="Div col/styles.css"/>
Atholus

Atholus เป็นสกุลของด้วงที่อยู่ในวงศ์ Histeridae มีมากกว่า 70 สปีชีส์ในสกุล "Atholus"
สปีชีส์ในสกุล ได้แก่:
<templatestyles src="Div col/styles.css"/>
พริกกับเกลือ

พริกกับเกลือ เป็นละครโทรทัศน์ไทยแนวโรแมนติก, คอมเมดี้และดราม่า ที่สร้างจากบทประพันธ์ของชูวงศ์ ฉายะจินดา สร้างออกอากาศทางสถานีโทรทัศน์มาแล้ว 3 ครั้งด้วยกัน
การสร้างเป็นละครโทรทัศน์.
"พริกกับเกลือ" สร้างเป็นละครโทรทัศน์ครั้งที่ 1 เมื่อในปี พ.ศ. 2543 ผลิตโดยบริษัท ชาโดว์ เอนเตอร์เทนเม้นต์ จำกัดและบทโทรทัศน์โดย นันทนา วีระชน กำกับการแสดงโดย นพดล มงคลพันธ์ นำแสดงโดย ทัช ณ ตะกั่วทุ่ง, กุลสตรี ศิริพงษ์ปรีดา, ศิรประภา สุขดำรงค์ ออกอากาศทางสถานีโทรทัศน์ไทยทีวีสีช่อง 3 ออกอากาศทุกวันเสาร์ อาทิตย์ เวลา 19.00 น. (ช่วงละครก่อนข่าว)
ครั้งที่ 2 สร้างเป็นละครโทรทัศน์เมื่อในปี พ.ศ. 2555บริษัท มาสเคอเรด จำกัดได้นำละคร "พริกกับเกลือ" มาสร้างเป็นละครโทรทัศน์อีกครั้งจากมุมมองใหม่ มีการปรับเปลี่ยนเพิ่มเติมเนื้อเรื่องและตัวละครให้เข้ากับยุคสมัยแต่ยังยึดเค้าโครงเรื่องเดิมไว้เป็นหลัก ในละคร "พริกกับเกลือ" ละครโทรทัศน์ฉบับปี พ.ศ. 2555 เขียนบทโทรทัศน์โดยปิยะมาศ มะชะรากำกับการแสดงโดย มารุต สาโรวาท นำแสดงโดย วีรภาพ สุภาพไพบูลย์, เขมนิจ จามิกรณ์, อนุวัฒน์ ชูเชิดรัตนา, กรรณาภรณ์ พวงทอง, ออกอากาศทุกวันศุกร์ เสาร์ อาทิตย์ เวลา 20.25 น. เริ่มวันเสาร์ที่ 4 สิงหาคม 2555 - วันอาทิตย์ที่ 16 กันยายน 2555 ต่อจากละครเรื่องปิ่นอนงค์ออกอากาศทางช่อง 7 เอชดี
ครั้งที่ 3 สร้างเป็นละครโทรทัศน์ในปี พ.ศ. 2564บริษัท มีเดียซีน จำกัดได้นำละคร "พริกกับเกลือ" มาสร้างเป็นละครโทรทัศน์อีกครั้งจากมุมมองใหม่ มีการปรับเปลี่ยนเพิ่มเติมเนื้อเรื่องและสร้างสีสันตัวละครให้เข้ากับยุคสมัยปัจจุบันแต่ยังยึดเค้าโครงเรื่องเดิมไว้เป็นหลัก "พริกกับเกลือ" ละครโทรทัศน์ฉบับในปี พ.ศ. 2564 เขียนบทโทรทัศน์โดยวจี กำกับการแสดงโดยพุฒิพงศ์ พรหมสาขา ณ สกลนครนำแสดงโดย ธันวา สุริยจักร, ซอนญ่า สิงหะ,
พัชร์สิตา อธิอนันตศักดิ์, กรรญกฤต อรรควงษ์, ออกอากาศทุกวันศุกร์ เสาร์ อาทิตย์ เวลา 20.30 น.เริ่มวันอาทิตย์ที่ 7 พฤศจิกายน 2564 - วันอาทิตย์ที่19 ธันวาคม 2564 ต่อจากละครล่ารักสุดขอบฟ้ารีรันออกอากาศทางช่อง 7 เอชดี
งานสร้าง.
แนวคิดการนำกลับมาในการสร้างเป็นละครโทรทัศน์เรื่องนี้ทางทีมงานบริษัท มีเดียซีน จำกัดและชยานนท์ อุลิศผู้จัดงานละครเรื่องนี้ได้นำละคร "พริกกับเกลือ"ละครรีเมคยอดนิยมและได้มีแพลนในการคัดเลือกนักแสดงนำแสดงโดย ธันวา สุริยจักร ในบทบาท ศยาม / ดิ่ง ในเรื่องรับบทเป็นนายช่างมาดกวน และ ซอนญ่า สิงหะ ในบทบาท จิตรวรรณ / จี๊ดรับบทเป็นลูกคุณหนูสุดเฟี๊ยส์ และนักแสดงอักคับคั่ง
สถานที่ถ่ายทำละครเรื่องนี้ ได้แก่ ห้างสรรพสินค้า, มหาวิทยาลัยศรีปทุม, สะพานพระราม 8, ประเทศเยอรมนี และ กรุงเทพมหานคร
เรื่องย่อ.
เมื่อสาวแสบเปรี้ยวจี๊ด ที่มีความมั่นใจในตัวเองสูง ไม่เคยยอมอ่อนข้อให้ใคร ได้มาเจอกับหนุ่มหล่อที่ผิดหวังในความรักจนกลายเป็นคนเงียบขรึม จากคู่กัดที่เจอหน้ากันเมื่อไรเป็นต้องมีการปะทะคารม จู่ ๆ ความรู้สึกหวั่นไหวอบอุ่นก็แทรกซึมเข้ามาอยู่ในหัวใจของคนทั้งคู่แบบไม่ทันตั้งตัว ด้วยความดีและเป็นสุภาพบุรุษของชายหนุ่ม ก็ปราบพยศหญิงสาวที่มีความแสบเหมือนพริกได้มีการผสมผสานอย่างลงตัวจึงกลายเป็นรักแท้
การตอบรับ.
เรตติ้งละคร.
ละครออกฉายตอนแรกด้วยเรตติ้ง 3.2เมื่อออกฉายตอนที่ 19 (ตอนจบ) ทำเรตติ้งได้ 4.6โดยทำเรตติ้งได้สูงสุดในวันนั้นในช่วงไพรม์ไทม์ เรตติ้งเฉลี่ย ทุกตอน 3.96
ตารางด้านล่างเป็นเรตติ้งเฉลี่ยทั่วประเทศของทุกตอน
อังเฮล อาโกสตา

อังเฮล อาโกสตา โกเมซ  เป็นนักมวยสากลอาชีพชาวปวยร์โตรีโก อดีตแชมป์โลก WBO รุ่นจูเนียร์ฟลายเวทตั้งแต่ พ.ศ. 2560 จนถึง พ.ศ. 2562 ในช่วงที่ชกมวยสากลสมัครเล่น ได้ชนะเลิศเหรียญทองอเมริกากลางและแคริบเบียนเกมส์ 2010
วัดสบป่อง (อำเภอปางมะผ้า)

วัดสบป่อง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสบป่อง อำเภอปางมะผ้า จังหวัดแม่ฮ่องสอน ที่ดินตั้งวัดมีเนื้อที่ 7 ไร่ 3 งาน 2 ตารางวา 
วัดสบป่อง (มีนะนัน) เดิมชื่อ วัดปางมะผ้า สร้างเมื่อ พ.ศ. 2479 โดยคณะตำรวจสถานีตำรวจภูธรปางมะผ้า ต่อมาเมื่อ พ.ศ. 2487 ทางราชการได้ย้ายสถานีตำรวจภูธรและได้ปรับที่ดินสร้างบ้านพักตำรวจใหม่ พร้อมกับสร้างวัดใหม่ขึ้น และได้นิมนต์พระมูหลิ่งจากวัดแม่ละนามาจำพรรษาอยู่ ครั้นเมื่อ พ.ศ. 2512 ทางราชการได้ย้ายสถานีตำรวจภูธรปางมะผ้าไปสร้างที่บ้านสบป่อง เนื่องจากมีน้ำท่วมบ่อยทุกปี ได้รื้อถอนเสนาสนะของวัดวัดปางมะผ้ามาสร้างวัดสบป่อง โดยร้อยตำรวจตรีผิน นาคน้อย บริจาคที่ดิน 1 แปลง ได้เปลี่ยนชื่อเป็น "วัดสบป่อง (มีนะนัน)"
อาคารเสนาสนะที่สำคัญ ได้แก่ วิหาร ศาลาการเปรียญ กุฏิสงฆ์ หอสวดมนต์ ศาลาบำเพ็ญกุศล และหอระฆัง ปูชนียวัตถุมีพระพุทธรูป
วัดเขาวันชัยนวรัตน์

วัดเขาวันชัยนวรัตน์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลปากช่อง อำเภอปากช่อง จังหวัดนครราชสีมา เป็นวัดสาขาที่ 82 ของวัดหนองป่าพง
วัดเขาวันชัยนวรัตน์ตั้งวัดเมื่อ พ.ศ. 2484 ได้รับพระราชทานวิสุงคามสีมาเมื่อวันที่ 1 มีนาคม พ.ศ. 2559
อุโบสถตั้งอยู่บนยอดเนินเขาเตี้ย ๆ สร้างแล้วเสร็จเมื่อ พ.ศ. 2549 อุโบสถสร้างด้วยหินทรายแปรรูปที่มีเส้นสายของชั้นตะกอนคล้ายกับลายไม้เนื้อแข็ง อาคารคล้ายบ้านไม้สมัยโบราณ อุโบสถมี 3 ชั้น ชั้นล่าง ฐานด้านล่างเป็นสระน้ำสีฟ้าใส สร้างเป็นสระกักเก็บน้ำไว้ใช้สำหรับการใช้สอยภายในวัด เมื่อยามจำเป็น ชั้นสองเป็นที่สำหรับนั่งสมาธิ ภาวนาปฏิบัติธรรม ชั้นสามสำหรับการทำสังฆกรรมของพระภิกษุ ภายในประดิษฐานพระประธานที่ทำด้วยศิลาไทยที่มาจากเขตปากช่อง หน้าตักกว้าง 92 นิ้ว สูง 42 นิ้ว ฐานบัว 19 นิ้ว มีน้ำหนัก 8,509 กิโลกรัม และด้านข้างมีรูปปั้นของหลวงปู่ชา
แลออนิด กุชมา

แลออนิด ดานือลอวึช กุชมา (9 สิงหาคม พ.ศ. 2481 –) เป็นนักการเมืองชาวยูเครนซึ่งดำรงตำแหน่งประธานาธิบดียูเครนตั้งแต่ 19 กรกฎาคม พ.ศ. 2537 จนถึง 23 มกราคม พ.ศ. 2548 ในสมัยที่เขาดำรงนั้นเต็มไปด้วยปัญหาการทุจริต ฉ้อราษฎร์บังหลวง รวมถึงการจำกัดเสรีภาพสื่อสารมวลชนในประเทศ
เขาประสบความสำเร็จจากอาชีพการงานในอุตสาหกรรมเครื่องจักรของสหภาพโซเวียต ต่อมาเขาเริ่มเข้าสู่เส้นทางการเมืองใน พ.ศ. 2533 จากการที่เขาได้รับเลือกตั้งเข้าสู่รัฐสภายูเครน โดยเขาดำรงตำแหน่งนายกรัฐมนตรียูเครนตั้งแต่ พ.ศ. 2535 ถึง พ.ศ. 2536 จนกระทั่งใน พ.ศ. 2537 เขาชนะการเลือกตั้งอีกครั้งและดำรงตำแหน่งประธานาธิบดีของประเทศ หลังจากนั้นเขาชนะการเลือกตั้งอีกครั้งใน พ.ศ. 2532 ซึ่งการทุจริตนั้นพุ่งสูงขึ้นตั้งแต่ที่เขาดำรงตำแหน่งประธานาธิบดีในสมัยแรก จนกระทั่ง พ.ศ. 2543–2544 อำนาจของเขาเริ่มเสื่อมลงจากการเผชิญหน้ากับสื่อมวลชน ทั้งนี้ ในสมัยของเขาเศรษฐกิจซบเซาเป็นอย่างมาก แต่เขายังสามารถทำให้เศรษฐกิจฟื้นตัวได้บ้างใน พ.ศ. 2543 และในการดำรงตำแหน่งประธานาธิบดีของเขา เขาเริ่มฟื้นฟูความสัมพันธ์กับประเทศรัสเซียจนดีขึ้นตามลำดับ
ชีวิตช่วงต้นและการศึกษา.
เขาเกิดในหมู่บ้านแห่งหนึ่งที่แคว้นแชร์นีฮิว เป็นบุตรของดานือลอและปารัสกา กุชมา บิดาของเขาได้รับบาดเจ็บในสงครามโลกครั้งที่สองและถึงแก่กรรมขณะที่เขาอายุได้ 4 ขวบ ส่วนมารดาของเขาทำงานที่ฟาร์มคอลคอซ เขาเริ่มเข้าเรียนที่โรงเรียนกอสตอบอบรอแวในเขตแซแมนิวกา และศึกษาต่อที่มหาวิทยาลัยแห่งชาติดนีปรอแปตร็อวสก์ และสำเร็จการศึกษาใน พ.ศ. 2503 ในปีเดียวกันเขาได้เข้าร่วมกับพรรคคอมมิวนิสต์สหภาพโซเวียต
เขาสมรสกับลยุดมือลา กุชมา ใน พ.ศ. 2510 มีลูกสาวคือออแลนา ปินชุก